PRITARTA

Vilniaus Sofijos Kovalevskajos gimnazijos Tarybos

 2017-06-13 posėdžio protokolo

Nr. MT-03 nutarimu

 PATVIRTINTA

 Vilniaus Sofijos Kovalevskajos

gimnazijos direktoriaus 2017-08-31 įsakymu Nr. V-111

**Vilniaus Sofijos Kovalevskajos GIMNAZIJOS**

**2017-2018 IR 2018-2019 MOKSLO metų pagrindinio ir vidurinio ugdymo programų UGDYMO PLANAS**

**TURINYS**

I skyrius.................................................................................................................................... 3

I. Bendrosios nuostatos............................................................................................................ 3

II. Mokslo metų trukmė. Ugdymo organizavimas.................................................................. 3

III. Mokyklos ugdymo turinio įgyvendinimas. Mokyklos ugdymo plano rengimas............... 5

IV. Mokinio gerovės užtikrinimas ir sveikatos ugdymas mokykloje....................................... 5

V. Pažintinių, kultūrinių, socialinių ir pilietinių veiklų plėtojimas.......................................... 7

VI. Mokinių mokymosi krūvio reguliavimas.......................................................................... 8

VII. Mokinių pažangos ir pasiekimų vertinimas...................................................................... 9

VIII. Mokymosi pasiekimų gerinimas ir mokymosi pagalbos teikimas, įgyvendinant

pagrindinio ugdymo programą ................................................................................................ 10

IX. Neformaliojo vaikų švietimo organizavimas mokykloje.................................................. 11

X. Ugdymo turinio integravimas......................................................................................... 12

XI. Ugdymo diferencijavimas ir intensyvinimas..................................................................... 13

XII. Mokinio individualaus ugdymo plano sudarymas............................................................ 14

XIII. Gimnazijos ir mokinių tėvų (globėjų, rūpintojų) bendradarbiavimas............................. 15

XIV. Valstybinės lietuvių kalbos ir gimtosios kalbos ugdymo organizavimas....................... 15

XV. Mokinių mokymas namie ................................................................................................ 15

II skyrius. Pagrindinio ugdymo programos II dalies vykdymas.............................................. 16

I. Pagrindinio ugdymo programos vykdymo bendrosios nuostatos......................................... 16

II. Mokymosi pagal ugdymo sritis organizavimo ypatumai.................................................... 18

III skyrius. Vidurinio ugdymo programos vykdymas.............................................................. 23

I. Vidurinio ugdymo programos vykdymo bendruosios nuostatos.......................................... 23

IV skyrius. Mokinių, turinčių specialiųjų ugdymosi poreikių (išskyrus atsirandančius dėl

Išskirtinių gabumų), ugdymo organizavimas.......................................................................... 25

I. Bendrosios nuostatos............................................................................................................ 25

II. Mokinių, turinčių specialiųjų ugdymosi poreikių, pažangos ir pasiekimų vertinimas........ 26

III. Specialiosios pedagoginės ir specialiosios pagalbos mokiniams teikimas....................... 26

IV. Mokinių, turirinčių specialiųjų ugdymosi poreikių, mokymas namie............................... 26

**Vilniaus Sofijos Kovalevskajos GIMNAZIJOS**

**2017-2018 IR 2018-2019 MOKSLO metų pagrindinio ir vidurinio ugdymo programų UGDYMO PLANAS**

**I SKYRIUS**

**I. BENDROSIOS NUOSTATOS**

 1. Vilniaus Sofijos Kovalevskajos gimnazijos (toliau – Gimnazijos) 2017-2018 ir 2018-2019 mokslo metų pagrindinio ir vidurinio ugdymo programų ugdymo planas (toliau –Ugdymo planas) reglamentuoja pagrindinio ugdymo II dalies ir vidurinio ugdymo programų ir su jomis susijusių neformaliojo vaikų švietimo programų įgyvendinimą Vilniaus Sofijos Kovalevskajos gimnazijoje.

 2. Ugdymo plano paskirtis - formuoti ugdymo turinį ir organizuoti procesą taip, kad kiekvienas mokinys pasiektų asmeninės pažangos ir geresnių ugdymo(si) rezultatų ir įgytų mokymuisi visą gyvenimą būtinų bendrųjų ir dalykinių kompetencijų.

 3. Ugdymo plano uždaviniai:

 3.1. nustatyti pamokų skaičių, skirtą pagrindinio ir vidurinio ugdymo programoms įgyvendinti;

 3.2. numatyti gaires ugdymo proceso dalyvių sąveikai ugdymo(si) procese siekiant įgyvendinti personalizuotą ir savivaldų mokymąsi.

 4. Ugdymo plane vartojamos sąvokos:

 4.1. **Dalyko modulis** – apibrėžta, savarankiška ir kryptinga ugdymo programos dalis.

4.2. **Kontrolinis darbas** – žinių, gebėjimų, įgūdžių parodymas arba mokinio žinias, gebėjimus, įgūdžius patikrinantis ir formaliai vertinamas darbas, kuriam atlikti skiriama ne mažiau kaip 30 minučių.

4.3. **Laikinoji grupė** – mokinių grupė, sudaryta dalyko moduliui ar dalykui diferencijuotai mokytis, mokymosi pagalbai teikti.

4.4. **Pamoka** – pagrindinė nustatytos trukmės nepertraukiamo mokymosi organizavimo forma.

4.5. **Specialioji pamoka** – pamoka mokiniams, turintiems specialiųjų ugdymosi poreikių, skirta įgimtiems ar įgytiems sutrikimams kompensuoti, išskirtiniams asmens gabumas ugdyti.

4.6. **Ugdymo planas** – ugdymo programos įgyvendinimo aprašas.

 4.7. Kitos Ugdymo plane vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

**II. MOKSLO METŲ TRUKMĖ. UGDYMO ORGANIZAVIMAS**

5. Ugdymo organizavimas I – IV gimnazijos klasėse:

5.1. 2017–2018 mokslo metai.

5.1.1. Mokslo metų ir ugdymo proceso pradžia –2017 m. rugsėjo 1 d.

5.1.2. Ugdymo proceso trukmė I-III gimnazijos klasės mokiniams – 181 ugdymo diena, IV gimnazijos klasės mokiniams –166 ugdymo dienos (2017-09-01 – 2018-05-25).

5.1.3. Ugdymo procese skiriamos atostogos:

|  |  |
| --- | --- |
| Rudens atostogos | 2017 m. spalio 30 d. – lapkričio 3 d. |
| Žiemos (Kalėdų) atostogos | 2017 m. gruodžio 27 d. – 2018 m. sausio 3 d. |
| Žiemos atostogos | 2018 m. vasario 19 d. – vasario 23 d. |
| Pavasario (Velykų) atostogos | 2018 m. balandžio 3 d. – balandžio 6 d. |

5.1.4.Vasaros atostogos - I-III klasių mokiniams nuo 2018 m. birželio18 d. iki rugpjūčio 31d., IV gimnazijos klasės mokiniams pasibaigus švietimo ir mokslo ministro nustatytai brandos egzaminų sesijai. Jos trunka iki 2018 m. rugpjūčio 31 d.

5.2. 2018–2019 mokslo metai.

5.2.1. Mokslo metų ir ugdymo proceso pradžia – 2018 m. rugsėjo 1 d.

5.2.2. Ugdymo proceso trukmė I-III gimnazijos klasės mokiniams –185 ugdymo diena, IV gimnazijos klasės mokiniams –165 ugdymo dienos (2018-09-01 – 2019-05-24).

5.2.3. Ugdymo procese skiriamos atostogos:

|  |  |
| --- | --- |
| Rudens atostogos | 2018 m. spalio 29 d. – lapkričio 2 d. |
| Žiemos (Kalėdų) atostogos | 2018 m. gruodžio 27 d. – 2019 m. sausio 2 d. |
| Žiemos atostogos | 2019 m. vasario 18 d. – vasario 22 d. |
| Pavasario (Velykų) atostogos | 2019 m. balandžio 23 d. – balandžio 26 d. |

 5.2.4.Vasaros atostogos - I-III klasių mokiniams nuo 2019 m. birželio 24 d. iki rugpjūčio 31d., IV gimnazijos klasės mokiniams pasibaigus švietimo ir mokslo ministro nustatytai brandos egzaminų sesijai. Jos trunka iki 2018 m. rugpjūčio 31 d.

6. Gimnazijoje ugdymo procesas I-IV klasėse skirstomas pusmečiais (I, II).

6.1. 2017– 2018 mokslo metai.

6.1.1. I pusmetis nuo 2017-09-01 iki 2018-01-26.

6.1.2. II pusmetis nuo 2018-01-29 iki 2018-06-15.

6.2. 2018–2019 mokslo metai.

6.2.1. I pusmetis nuo 2018-09-01 iki 2019-01-25.

6.2.2. II pusmetis nuo 2019-01-28 iki 2019-06-21.

7.Gimnazijoje mokomasi penkias dienas per savaitę. Pagrindinė ugdymo proceso organizavimo forma – pamoka.

 8. Per 2017-2018 m.m. planuojama 10 netradicinio ugdymo(si) dienų, per 2018-2019 m. m. planuojama 15 netradicinio ugdymo(si) dienų (\* - netradicinio ugdymo dienos organizuojamos remiantis Vilniaus miesto savivaldybės administracijos Švietimo, kultūros ir sporto departamento raštu 2017-07-03 Nr.A51-43943/17-(3.3.2.9-EM4) .

 8.1. 10 ugdymo proceso dienų 2017-2018 m. m. skiriamos taip:

I pusmetis – Geros emocijos diena (rugsėjis), \*Sporto ir sveikatos diena (rugsėjis), \*Sava Noriai (lapkritis), Kalėdų mugė (gruodis);

II pusmetis – Gimnazijos diena (sausis), \*Pilietiškumo diena (vasaris), \*Menų pasaulis (kovas), Projektinių darbų – STEAM diena (gegužė), Šok į tėvų klumpes (gegužė – birželis); \*Tyrėjo diena (gegužė).

 8.2. 15 ugdymo proceso dienų 2018-2019 m. m. skiriamos taip:

I pusmetis – Geros emocijos diena (rugsėjis), \*Sporto ir sveikatos diena (rugsėjis, gegužė,

2 d.), \*Sava Noriai (lapkritis), Kalėdų mugė (gruodis);

II pusmetis – Gimnazijos diena (sausis), \*Pilietiškumo diena (vasaris), \*Menų pasaulis (kovas, 2 d.), Projektinių darbų – STEAM diena (gegužė, 2 d.), Šok į tėvų klumpes (gegužė – birželis, 2d.); \*Tyrėjo diena (kovas, gegužė, 2 d.).

9. Jeigu gimnazijos IV klasės mokinys laiko pasirinktą brandos egzaminą ar įskaitą pavasario (Velykų) atostogų metu, atostogų diena, per kurią jis laiko egzaminą ar įskaitą, nukeliama į artimiausią darbo dieną po atostogų: 2017-2018 mokslo metais į balandžio 9 d., 2018-2019 mokslo metais į balandžio 29 (jei užsienio kalbos (anglų) VBE vyks balandžio 23-26 dienomis). Jeigu IV klasės mokinys laiko pasirinktą brandos egzaminą ugdymo proceso metu, jo pageidavimu gali būti suteikiama laisva diena prieš brandos egzaminą. Ši diena įskaičiuojama į ugdymo dienų skaičių.

10. Mokyklos vadovas, esant aplinkybėms, keliančioms pavojų mokinių sveikatai ar gyvybei, ar paskelbus ekstremaliąją padėtį, priima sprendimus dėl ugdymo proceso koregavimo. Ekstremalioji padėtis – tai padėtis, kuri susidaro dėl kilusio ekstremalaus (gamtinio, techninio, ekologinio ar socialinio) įvykio ir kelia didelį pavojų žmonių gyvybei ar sveikatai, turtui, gamtai arba lemia žmonių žūtį, sužalojimą ar didelius turtinius nuostolius. Sprendimą dėl ekstremaliosios padėties paskelbimo nelaimės apimtoje savivaldybės teritorijoje priima savivaldybės administracijos direktorius. Mokyklos vadovas apie priimtus sprendimus dėl ugdymo proceso koregavimo informuoja savininko teises ir pareigas įgyvendinančią instituciją ar jos įgaliotą asmenį.

 11. Jei oro temperatūra – 25 laipsnių šalčio ar žemesnė, į mokyklą mokiniai gali nevykti. Ugdymo procesas, atvykusiems į mokyklą mokiniams, vykdomas. Mokiniams, neatvykusiems į mokyklą, mokymuisi reikalinga informacija skelbiama mokyklos internetinėje svetainėje ir / arba elektoriniame dienyne. Šios dienos įskaičiuojamos į ugdymo dienų skaičių.

**III. MOKYKLOS UGDYMO TURINIO ĮGYVENDINIMAS. MOKYKLOS UGDYMO PLANO RENGIMAS**

12. Gimnazijos ugdymo turinys formuojamas pagal gimnazijos tikslus, konkrečius mokinių ugdymo(si) poreikius ir įgyvendinamas vadovaujantis Pradinio, pagrindinio, vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ (toliau – Ugdymo programų aprašas), Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“ (toliau – Pagrindinio ugdymo bendrosios programos), Vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2011 m. vasario 21 d. įsakymu Nr. V-269 „Dėl Vidurinio ugdymo bendrųjų programų patvirtinimo“ (toliau – Vidurinio ugdymo bendrosios programos), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“ (toliau – Geros mokyklos koncepcija), Bendraisiais ugdymo planais, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas) ir kt.

13. Gimnazijoje ugdymo planą rengia direktoriaus 2016-09-12 Nr. V-134 įsakymu sudaryta darbo grupė.

14. Ugdymo planas rengiamas dvejiems mokslo metams: 2017-2018 ir 2018-2019.

15. Rengiant ugdymo planą remtasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, nacionalinių ir tarptautinių mokinių pasiekimų tyrimų rezultatais, mokyklos veiklos įsivertinimo duomenimis.

16. Ugdymo plano projektas derinamas su Gimnazijos taryba ir su steigėju ar jo įgaliotu atstovu.

17. Ugdymo planą tvirtina direktorius iki 2017 m. rugsėjo 1 d.

18. Atsiradus ugdymo planuose nenumatytiems atvejams gimnazija ugdymo proceso metu gali koreguoti gimnazijos ugdymo planą arba mokinio individualų ugdymo planą, atsižvelgdama į mokymo lėšas ir išlaikydama minimalų pamokų skaičių dalykų bendrosioms programoms įgyvendinti.

19. Siekdama patenkinti mokinių ugdymosi poreikius, gimnazija atsižvelgusi į turimas mokymo lėšas ir kitas galimybes ir suderinusi su gimnazijos taryba ir savininko teises ir pareigas įgyvendinančia institucija gali priimti ir kitus BUP nenumatytus sprendimus.

**IV. MOKINIO GEROVĖS UŽTIKRINIMAS IR SVEIKATOS UGDYMAS MOKYKLOJE**

20. Gimnazija, įgyvendindama pagrindinio ugdymo II dalies ir vidurinio ugdymo programas:

20.1. vadovaujasi Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011. Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma);

20.2. Gimnazija sudaro sąlygas mokiniui mokytis mokinių, mokinių ir mokytojų, kitų mokyklos darbuotojų pagarba vienas kitam grįstoje psichologiškai, dvasiškai ir fiziškai sveikoje ir saugioje aplinkoje, užtikrina tinkamą ir savalaikį reagavimą į patyčių ir smurto apraiškas. Gimnazijoje mokiniui saugia ir palankia ugdymosi aplinka rūpinasi ir mokinio gerovės užtikrinimo klausimus sprendžia mokyklos vaiko gerovės komisija, kuri vadovaujasi Mokyklos vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. balandžio 11 d. įsakymu Nr. V-579 „Dėl Mokyklos vaiko gerovės komisijos sudarymo ir jos darbo organizavimo tvarkos aprašo patvirtinimo“.

21. Gimnazijoje visuomenės sveikatos specialistas teikia siūlymus dėl mokinių sveikatos būklės, identifikuoja mokinių sveikatos stiprinimo ir sveikatos žinių poreikį, sveikatos raštingumo lygį atsižvelgdamas į jų amžiaus tarpsnius, teikia sveikatos žinias mokyklos bendruomenei apie sveikatos išsaugojimą bei sveikatos stiprinimo būdus, moko pritaikyti jas praktiškai (individualiai konsultuoti mokinius sveikos gyvensenos ir saugaus elgesio klausimais), organizuoja sveikatos ugdymo ir mokymo renginius šiomis temomis:*Sveikatos saugos ir stiprinimo, bendraisiais sveikos gyvensenos ir ligų prevencijos klausimais (projektas ,,Antinikotininis klubas“), Sveikos mitybos, fizinio aktyvumo ( akcija ,,Europos judrioji savaitė“), psichikos sveikatos (diskusijų-paskaitų ciklas), aplinkos sveikatos( akcija ,,Tylioji pertrauka‘‘), rūkymo, alkoholio ir narkotikų vartojimo prevencijos (akcija pasaulinei diena be tabako paminėti)*, *lytiškumo ugdymo, AIDS ir lytiškai plintančių ligų prevencijos (renginiai pasaulinei AIDS dienai), tuberkuliozė profilaktikos, užkrečiamųjų ligų profilaktikos, asmens higienos, kraujotakos sistemos ligų profilaktikos, traumų ir nelaimingų atsitikimų prevencijos (,,Maltiečiai‘‘ - pirmos pagalbos teikimo pagrindai: teorija ir praktiniai užsiėmimai), onkologinių ligų profilaktikos ir kt.*

Gimnazija vykdys psichoaktyviųjų medžiagų vartojimo prevencijos programą *Savu keliu* (kurią kuruos soc.pedagogas, veiklos bus vykdomos kartu su klasių auklėtojais per klasių valandėles) ir /ar kitą prevencinę programą, ugdančią socialines ir emocines kompetencijas apimančią patyčių, smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą ir sudarys sąlygas kiekvienam mokiniui nuolat joje dalyvauti, įgyvendindama Smurto prevencijos įgyvendinimo mokyklose rekomendacijas, patvirtintas Lietuvos Respublikos švietimo ir mokslo ministro 2017 m. kovo 2 d. įsakymu Nr. V-190 „Dėl Smurto prevencijos įgyvendinimo mokyklose rekomendacijų patvirtinimo“.

22. Visų klasių mokiniams gimnazija parengė ir siūlo rinktis fizinį aktyvumą užtikrinančias NVŠ programas: sporto, šokių ir kt. būrelius.

 23. Gimnazijoje numatytos dvi pertraukos po 20 min. mokinių poilsiui ir / arfiziškai aktyviai veiklai, kitų pertraukų trukmė – 10 min.

 24. Gimnazija planuoja (visuomenės sveikatos priežiūros specialistės planas) ir organizuoja kryptingus sveikos gyvensenos, sveikatos saugojimo ir stiprinimo renginius, bendradarbiauja su Vilniaus visuomenės sveikatos biuru.

 25. Organizuojami prevenciniai renginiai, dalyvaujama miesto ir šalies organizuojamuose renginiuose, akcijose.

 26. Pagal poreikį atskiroms klasėms ar tikslinėms mokinių grupėms psichologė veda užsiėmimus: ,,Gyvenimo įgūdžių ugdymas (savęs pažinimo, pasitikėjimo savimi, bendravimo ir bendradarbiavimo įgūdžių formavimas)“.

 27. Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941„Dėl Sveikatos ir lytiškumo ugdymo bei rengimo šeimai programos patvirtinimo“ (toliau – sveikatos programa) įgyvendinama integruojant į dalykų turinį.

**V. PAŽINTINIŲ, KULTŪRINIŲ, SOCIALINIŲ IR PILIETINIŲ VEIKLŲ PLĖTOJIMAS**

 27. Gimnazija, siekdama nuosekliai ugdyti mokinių kompetencijas, mokyklos ugdymo turinyje susieja formaliąsias socialinio ugdymo pamokas (istorija, geografija, pilietinis ugdymas) su neformaliosiomis praktinėmis veiklomis:

 27.1. pažintinėmis ir kultūrinėmis veiklomis Lietuvos dailės muziejuje, Lietuvos gyventojų genocido ir rezistencijos tyrimo centre, VU bibliotekoje, ekskursijose į Anykščius / Ožkabalius / Panemunės pilis / po Vilniaus senmiestį, Nacionaliniame kraujo centre;

27.2. dalyvavimu miesto/šalies mastu organizuojamose veiklose, susijusiose su Laisvės gynėjų diena, Lietuvos Konstitucijos diena, Lietuvos kariuomenės diena, Vasario 16-osios, Kovo 11-osios dienomis.

27.3. projektinėmis veiklomis, ugdančioms mokinių medijų ir informacinį raštingumą;

27.4. socialinėmis (karitatyvinėmis) veiklomis, padedančiomis mokiniams ugdytis pagarbos, rūpinimosi, pagalbos kitam ir kitokiam vertybines nuostatas. Šios veiklos sudaro galimybes mokiniui ugdytis praktines socialines kompetencijas, įgyjant realios globos patirties.

28. Mokiniui, kuris mokosi:

28.1. pagal pagrindinio ir vidurio ugdymo programas pažintinė, kultūrinė, meninė, kūrybinė veikla (toliau – pažintinė kultūrinė veikla) yra privaloma, sudėtinė ugdymo proceso veiklos dalis. Gimnazija susitaria, kiek šiai veiklai per mokslo metus skirs pamokų, atsižvelgdama į Pagrindinio ir Vidurinio ugdymo bendrosiose programose numatytą turinį ir pasiekimus, mokinių amžių. Veikla siejama ne tik su mokyklos ugdymo tikslais, bet ir su mokinių mokymosi poreikiais. Ši veikla organizuojama nuosekliai per mokslo metus ne tik mokykloje, bet ir kitose aplinkose:

* Lietuvos teatro, muzikos ir kino muziejuje;
* Lietuvos dailės muziejuje;
* Lietuvos gyventojų genocido ir rezistencijos tyrimo centre;
* Lietuvos Rusų dramos teatre;
* Lietuvos Operos ir baleto teatre;
* VU bibliotekoje;
* JAV ambasados bibliotekoje;
* VU zoologijos muziejuje;
* Nacionaliniame kraujo centre;
* VU laboratorijose;
* KTU Moksleivių laboratorija „Įdomieji fizikos bandymai“;
* VGTU laboratorijose;
* UAB Geola Digital įmonės laboratorijoje (hologramų gamyba);
* VU Lazerinių tyrimų centre;
* Fizikos projektinių darbų atlikimas VGTU laboratorijose;
* Kruonio HAE;
* Vytauto Kasiulio muziejuje;
* Vilniaus Dailės galerijoje;
* Nacionaliniame dramos teatre;
* Mažajame Vilniaus teatre ir kt.
* Vilniaus kolegijoje;
* Vilniaus turizmo ir prekybos verslo mokykloje;
* Miesto projekto „Būkime kartu“ edukacinėje programoje;
* Laikraščio"Экспресс-неделя" redakcijoje;
* Teatro ir kino muziejuje;
* Genocido aukų muziejuje;
* Tautosakos institute;
* Valdovų rūmuose;
* T. Venclovos muziejuje;
* V.Krėvės muziejuje;
* V.Mykolaičio-Putino muziejuje;
* Praktiniai užsiėmimai ,,Matavimo darbai lauke" mokyklos teritorijoje;
* VU astronomijos observatorijoje;
* Fizikos instituto mokslo ir technologijų parke;
* Lietuvos mokinių neformaliojo švietimo centre;
* UAB Geola Digital įmonės laboratorijoje (Holografijos gamyba);
* Renginiuose LITEXPO parodų rūmuose;
* Tapybos plenerai Vytauto Kasiulio dailės muziejaus skverelyje;

taip pat mokomasi virtualiose erdvėse:

* Egzaminatorius.lt;
* Ugdymo sodas;
* Smp2014do.ugdome.lt
* Mokovas;
* Muziejai.lt
* Avilys;
* SMIS;
* Nuotolinio ugdymo platforma „Ateities inžinerija“;
* e-mokykla;
* Mokotojo TV;
* Nec testai;
* ARS mokomosios programos.

28.2.Gimnazijoje Mokytojų tarybos sprendimu (2017-01-25 protokolas Nr. MT1-02) I-IV klasių mokiniai socialinei - pilietinei veiklai skiria ne mažiau kaip 20 valandų per mokslo metus. Socialinę – pilietinę veiklą klasės auklėtojas fiksuoja dienyne, per mokslo metus nurodydamas valandas, o mokslo metų pabaigoje vertina „įskaityta“/ ,,neįskaityta“. Mokiniai savo socialinės - pilietinės veiklos įrodymus kaupia patys *Socialinės veiklos pase.* Socialinė – pilietinė veikla gimnazijoje organizuojama pagal **Vilniaus Sofijos Kovalevskajos gimnazijos** ***Socialinės - pilietinės veiklos organizavimo tvarką*** (direktorės 2017 m. sausio 26 d. įsakymas V-14).

**VI. MOKINIŲ MOKYMOSI KRŪVIO REGULIAVIMAS**

 29. Direktoriaus pavaduotojas ugdymui ar Pagalbos ir neformaliojo ugdymo skyriaus vedėjas:

 29.1. vykdo nuoseklią mokinių mokymosi krūvio bei namų darbų stebėseną; prižiūri, kad mokinių atostogų metu namų darbai nebūtų skiriami.

 29.2. organizuoja mokytojų bendradarbiavimą sprendžiant mokinių mokymosi optimizavimo klausimus;

 29.3. užtikrina, kad mokiniams per dieną nebūtų skiriamas daugiau kaip vienas kontrolinis darbas. Apie kontrolinį darbą mokinius būtina informuoti ne vėliau kaip prieš savaitę. Kontroliniai darbai negali būti rašomi po ligos, atostogų, nerekomenduojami po šventinių dienų.

 30. Gimnazija mokiniams, kurie mokosi pagal pagrindinio ugdymo programą ir negali tinkamai atlikti namų darbų dėl nepalankių socialinių ekonominių kultūrinių sąlygų namuose, sudaro sąlygas juos atlikti mokykloje.

31. Mokymosi pagalbai skiriamos trumpalaikės ar ilgalaikės konsultacijos ,,Konsultacijų klube“ ar mokytojų konsultacijos pagal tvarkaraštį. Mokinių tėvai (globėjai, rūpintojai) elektroniniu dienynu ar kitu būdu informuojami apie mokiniui siūlomą suteikti mokymosi pagalbą, apie mokinio daromą pažangą.

32. Mokinys mokyklos vadovo įsakymu gali būti atleidžiamas nuo pamokų tų dalykų, kurių jis yra nacionalinių ar tarptautinių olimpiadų, konkursų per einamuosius mokslo metus nugalėtojas: nuo dailės, muzikos, šokio, kūno kultūros, išimties atvejais – ir nuo kitų dalykų pamokų (ar jų dalies) lankymo, jei jis mokosi neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas (ar yra jas baigęs) ar kitas neformaliojo vaikų švietimo programas. Sprendimas priimamas dalyko, nuo kurio pamokų mokinys atleidžiamas, mokytojui susipažinus su formalųjį švietimą papildančio ugdymo ar neformaliojo vaikų švietimo programomis. Šių programų turinys turi derėti su bendrųjų programų turiniu. Gimnazijos mokinio pažangos ir pasiekimų vertinimo tvarkos apraše numatyta dėl menų ir sporto srities ar kūno kultūros dalykų, o išimties atvejais – ir kitų dalykų vertinimų, gautų, mokantis pagal formalųjį švietimą papildančias programas, įskaitymo ir konvertavimo į pažymius pagal dešimtbalę vertinimo sistemą.

33. Mokinys, atleistas nuo atitinkamų menų ar sporto srities dalykų pamokų, jų metu gali užsiimti kita veikla arba mokytis individualiai. Gimnazija užtikrina nuo pamokų atleistų mokinių saugumą ir užimtumą. Kai šios pamokos pagal pamokų tvarkaraštį yra pirmosios ar paskutinės, už mokinių saugumą atsako tėvai (globėjai, rūpintojai). Apie tai gimnazija informuoja tėvus.

**VII.** **MOKINIŲ PAŽANGOS IR PASIEKIMŲ VERTINIMAS**

34. Vertinant mokinių mokymosi pasiekimus ir pažangą ugdymo procese vadovaujamasi Ugdymo programų aprašu, Pagrindinio ugdymo ir Vidurinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu, ir kitais teisės aktais, reglamentuojančiais mokinių pasiekimų ir pažangos vertinimą, Vilniaus Sofijos Kovalevskajos gimnazijos mokinių pažangos ir pasiekimų vertinimo tvarkos aprašu.

35. Gimnazijos ugdymo procese derinamas formuojamasis, diagnostinis ir apibendrinamasis vertinimas.

36. Formuojamojo vertinimo paskirtis – padėti mokiniui mokytis, teikti ir gauti grįžtamąjį ryšį, stebėti daromą pažangą, suteikti pagalbą laiku, siekiant pagerinti mokinio pasiekimus.

37. Gimnazija, siekdama padėti kiekvienam mokiniui pagal išgales pasiekti aukštesnių ugdymo(si) rezultatų:

37.1. užtikrina mokinių pažangos ir pasiekimų vertinimo būdų ir formų dermę mokykloje (ypač mokytojams, dirbantiems toje pačioje klasėje), vertinimo metu sukauptos informacijos sklaidą;

 37.2. kartu su mokinių tėvais (globėjais, rūpintojais) aptaria mokinių daromą pažangą, mokymosi pasiekimus ir numato būdus gerinti mokinio ugdymo(si) pasiekimus, prireikus koreguoja mokinio mokymąsį ir,ar individualų ugdymo planą;

38. Mokinių pasiekimai baigiantis ugdymo laikotarpiui apibendrinami jį ugdžiusio dalyko mokytojo ar kito teisės aktais nustatyto asmens, atsižvelgiant į bendrosiose programose pateiktus mokinių pasiekimų lygių požymių aprašymus ir įvertinami 10 balų sistemos pažymiais ar įrašu „įskaityta“, „neįskaityta“ arba „atleista“. Įrašas „atleista“ įrašomas, jeigu mokinys yra atleistas pagal gydytojo rekomendaciją ir mokyklos direktoriaus įsakymą. Specialiosios medicininės fizinio pajėgumo grupės mokinių pasiekimai kūno kultūros pratybose vertinami įrašu „įskaityta“ arba „neįskaityta“.

39. Mokykla Nacionaliniame mokinių pasiekimų patikrinime dalyvauja mokyklos savininko teises ir pareigas įgyvendinančios institucijos (valstybinės mokyklos biudžetinės įstaigos), savivaldybės vykdomosios institucijos (savivaldybės mokyklos – biudžetinės įstaigos), savininko teises ir pareigas įgyvendinančios institucijos (dalyvių susirinkimo) (valstybinės ir savivaldybės mokyklos – viešosios įstaigos), savininko (dalyvių susirinkimo) (kitos mokyklos) arba mokyklos vadovo sprendimu. Mokinio pasiekimų rezultatai neįskaičiuojami į ugdymo laikotarpio (trimestro, pusmečio) įvertinimą..

40. Mokykla apie mokinių mokymosi pažangą ir pasiekimus mokinius ir jų tėvus (globėjus, rūpintojus) informuoja mokyklos nustatyta tvarka vadovaujantis Lietuvos Respublikos asmens duomenų teisinės apsaugos įstatymo reikalavimais.

**VIII. MOKYMOSI PASIEKIMŲ GERINIMAS IR MOKYMOSI PAGALBOS TEIKIMAS, ĮGYVENDINANT PAGRINDINIO UGDYMO PROGRAMĄ**

41. Gimnazija sudaro sąlygas kiekvienam mokiniui mokytis pagal jo galias ir siekti kuo aukštesnių pasiekimų.

42. Už mokymosi pasiekimų stebėsenos koordinavimą, gerinimą ir mokymosi pagalbos organizavimą atsakinga Pagalbos ir neformaliojo ugdymo skyriaus vedėja:

42.1. nuolat stebi ugdymosi procesą, laiku nustato, kokios reikia pagalbos ir teikia ją mokiniams, ypatingai iš šeimų, kuriose nepalanki socialinė, ekonominė ir kultūrinė aplinka, migrantams ir kitiems, kurių lietuvių kalba nėra gimtoji, taip pat antramečiaujantiems;

42.2. kartu su mokiniu, mokinio tėvais (globėjais, rūpintojais) vaiko gerovės komisija sprendžia mokinių vėlavimo į pamokas ir jų nelankymo priežastis.

43. Gimnazija, siekdama gerinti mokinių mokymosi pasiekimus:

43.1. diegia aukštus mokymosi lūkesčius kiekvienam mokiniui ,,Sėkmės planuose“ (tarp jų ir žemus pasiekimus turintiems mokiniams), ugdo sąmoningą ir atsakingą požiūrį į mokymąsi;

43.2. ugdo mokinių pasididžiavimo savo mokykla, mokymusi jausmus;

43.3. ugdo atkaklumą mokantis;

43.4. nuolat aptaria mokinių pasiekimų gerinimo klausimus mokyklos bendruomenėje.

 44. Mokymosi pagalba mokiniui suteikiama, kai jo pasiekimų lygis (vieno ar kelių dalykų) žemesnis, nei numatyta Pagrindinio ugdymo bendrosiose programose, ir mokinys nedaro pažangos; kai kontrolinis darbas įvertinamas nepatenkinamai; kai mokinys dėl ligos ar kitų priežasčių praleido dalį pamokų ir pan.

45. Mokymosi pagalba teikiama laiku, atsižvelgiant į mokančio mokytojo ar švietimo pagalbos specialisto rekomendacijas, ir atitinka mokinio mokymosi galias. Mokymosi pagalba (individuali ar grupinė) suteikiama laiku ir atitinkanti mokinio mokymosi galias:

45.1. mokančio mokytojo, pritaikant tinkamas mokymo(si) užduotis, metodikas ir kt.;

45.2. skiriant trumpalaikes ar ilgalaikes konsultacijas;

45.3. organizuojant pačių mokinių pagalbą kitiems mokiniams;

45.4. pagalbos skyriaus specialistų: specialiojo pedagogo, psichologo.

45.5. Mokymosi pagalbos teikimo dažnumas ir intensyvumas priklauso nuo jos poreikio mokiniui, atsižvelgus į mokančio mokytojo rekomendacijas*.*

46. Gimnazija, keldama uždavinį pagerinti mokinių pasiekimus, atsižvelgdama į mokinių poreikius, tėvų lūkesčius, mokyklos kontekstą, pasirenka šias priemones pasiekimų gerinimui visose srityse įgyvendinti ir numato mokymosi pagalbos organizavimo įgyvendinimo būdus:

46.1. Pirmiausia pamokoje kaip grįžtamąjį ryšį, pagal jį koreguojamas mokinio mokymasis, pritaikant tinkamas mokymo(si) užduotis, metodikas ir kt.

 46.2. Gimnazijoje mokymosi pagalba teikiama skiriant trumpalaikes ar ilgalaikes konsultacijas, kurių trukmę rekomenduoja mokantis mokytojas ar nustato mokykla pagal mokymosi pagalbos poreikį.

46.3. Pagal poreikį gimnazijos mokiniams, gimnazijos direktoriaus įsakymu skiriamos ilgalaikės konsultacijos.

46.4. Trumpalaikės konsultacijos (Konsultacijos klubas) skiriamos po nepatenkinamo kontrolinio darbo įvertinimo, po pateisinto kelių iš eilės dalyko pamokų praleidimo (liga, varžybos ir pan.), kai mokiniui sunku savarankiškai įsisavinti praleistą kursą.

46.5. Individualios trumpalaikės konsultacijos skiriamos pačiam mokiniui pageidaujant (dėl ligos praleidusiam daugiau nei 6 dalyko pamokas).

46.6. Gimnazijoje siūloma lankyti „Konsultacijų klubą“.

47. Konsultacijos fiksuojamos iš elektroninio dienyno išspausdintuose instruktažų lapuose pasirašant konsultacijoje dalyvavusiems mokiniams.

48. Gimnazijos mokiniai skatinami tapti mentoriais silpniau besimokantiems mokiniams. Ši veikla mokiniams įskaitoma kaip socialinė veikla.

49. Gimnazijos ,,Konsultacijų klube“ sudaromos sąlygos atlikti / išsiaiškinti namų darbų užduotis. Kiekvienas gimnazijos mokytojas turi vieną valandą per savaitę nemokamų konsultacijų.

50. Konsultacijų grafikas skelbiamas viešai (el. erdvėje, prie pamokų tvarkaraščio).

51. Mokiniams ir jų tėvams (globėjams, rūpintojams) teikiama švietimo, psichologinė, informacinė, socialinė pagalba ir iš dalies specialioji pagalba pagal V*ilniaus Sofijos Kovalevskajos gimnazijos švietimo pagalbos mokiniui teikimo tvarkos aprašą.*

52. Teikiant mokymosi pagalbą sudaromos mokinių, kuriems reikia panašaus pobūdžio pagalbos, grupės. Šios grupės gali būti sudaromos ir iš gretimų klasių mokinių. Išskirtiniais atvejais mokymosi pagalba gali būti skiriama ir individualiai.

53. Siekiant pagerinti mokinių pažangą ir pasiekimus:

53.1 pirmiausia pagalba suteikiama tiems mokiniams, kurių pasiekimai žemi arba aukščiausi;

53.2. stiprinama mokinių mokymosi motyvacija kryptingai veikti siekiant mokymosi tikslų;

53.3. nuolat tobulinama mokyklos mokinių pažangos ir pasiekimų vertinimo tvarka, itin daug dėmesio skiriant formuojamajam vertinimui pamokoje, diagnostiniam vertinimui;

54. Sudaromos sąlygas mokytojams tobulinti ugdymo individualizavimo metodiką, prireikus pasitelkti švietimo pagalbos specialistus ugdymo turiniui planuoti ir laiku koreguoti atsižvelgiant į mokinių mokymosi pagalbos poreikius;

55. Sudaromos galimybės mokytojams tobulinti profesines žinias, ypač dalykines kompetencijas ir gebėjimus, organizuoti ugdymo procesą įvairių gebėjimų ir poreikių mokiniams;

56. Į vaiko ugdymo procesą įtraukiami mokinio tėvai (globėjai), ne tik sprendžiant vaikų ugdymosi problemas, bet ir teikiant įvairią mokymosi pagalbą, supažindinant su darbo ir profesijų pasauliu, organizuojant mokyklos gyvenimą.

57. Pamokos, skirtos mokinio ugdymo poreikiams tenkinti, mokymosi pagalbai teikti, pagrindinio ugdymo programoje naudojamos:

57.1. pamokoms-konsultacijoms, kurios skirtos mokymosi pagalbai teikti;

57.2. pasirenkamiesiems dalykams mokyti;

57.3. dalyko moduliams mokyti;

57.4. *Neakivaizdinės mokyklos* veiklai;

57.5. dalyko papildomoms pamokoms;

57.6. esant lėšų, klases dalyti į mažesnes grupes (praktikos ir eksperimentiniams darbams atlikti), kitiems mokinio ugdymo poreikiams tenkinti.

**IX.** **NEFORMALIOJO VAIKŲ ŠVIETIMO ORGANIZAVIMAS GIMNAZIJOJE**

58. Gimnazijoje NVŠ vykdomas atsižvelgiant į neformaliojo švietimo ypatumus:

58.1. mokiniams siūlomos kuo įvairesnės, mokinių poreikius atitinkančios veiklos:

* Sporto (tinklinio, krepšinio, futbolo) būrelis (-iai);
* Turizmo būrelis;
* ,,Jaunasis šaulys“;
* Vokalinis istrumentinis ansamblis „BRAVO“;
* Tautinių šokių būrelis „Laduto“;
* Filmų apie mokyklą kūrimo būrelis „NEWVISION“;
* Edukaciniai vaidmenų žaidimai;
* Teatras „IUODA-BALTA“;
* Mokyklos laikraštis „Sofija“;
* Mokyklos muziejus;
* Mokinių savivalda;
* Neakivaizdinė mokykla
* Mokyklos tradicijos ( LIK‘as, „Ekstremitas“, ,,Noriu viską žinoti“ **,** „Rudens maratonas“).

58.1.1. užsiėmimai organizuojami po pamokų ir savaitgaliais;

 58.1.2. jie yra skirti meninę, sporto ir sveikatos ar kitą veiklą pasirinkusių mokinių asmeninėms, socialinėms, edukacinėms, profesinėms kompetencijoms ugdyti. Šią veiklą mokiniai renkasi laisvai rugsėjo mėnesio pradžioje organizuojant neformaliojo vaikų švietimo užsiėmimų mugę;

58.2. veiklos vykdomos įvairiose patraukliose ir saugiose mokiniui aplinkose, padedančiose įgyvendinti neformaliojo švietimo tikslus: išnaudojamos mokyklos aktų, sporto salės, aikštynas, stadionas, dalykų kabinetai;

58.3. valandos skiriamos veiklai įgyvendinti atsižvelgus į veiklos pobūdį, periodiškumą, trukmę. Valandos nustatomos kiekvienai ugdymo programai pusmečiams. Pasibaigus pusmečiui, jos peržiūrimos ir koreguojamos atsižvelgiant į mokinių poreikius.

54. Gimnazija:

54.1. kiekvienų mokslo metų pabaigoje įvertina kitų mokslo metų mokinių neformaliojo švietimo poreikius, prireikus juos tikslina mokslo metų pradžioje ir atsižvelgusi į juos siūlo neformaliojo švietimo programas;

54.2. kiekvienų mokslo metų pradžioje/pabaigoje organizuoja NVŠ programų mugę.

 55. Neformaliojo vaikų švietimo programos mokinių atostogų metu nevykdomos.

56. Neformaliojo ugdymo grupės mokinių skaičius yra ne mažesnis kaip 12. Atskirais atvejais, plėtojant asmeninius mokinių gabumus, gali būti sudaroma ir mažesnė nei 12 mokinių grupė. Neformaliojo vaikų švietimo programos rengiamos, atsižvelgiant į bendruosius valstybės ir savivaldybių biudžetų finansuojamų programų kriterijus, tvirtinamus švietimo ir mokslo ministro.

 57. Neformaliojo vaikų švietimo veiklos derinamos su formaliojo švietimo veiklomis (istorija, lietuvių kalba ir literatūra, ekonomika ir verslumas, pilietiškumo ugdymas, matematinis bei gamtamokslinis ugdymas), siekiant padėti vaikui siekti asmeninės pažangos ir geresnių ugdymo rezultatų pasirinktose srityse.

**X.** **UGDYMO TURINIO INTEGRAVIMAS**

58. Programų integravimas į ugdymo turinį:

58.1.Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941„Dėl Sveikatos ir lytiškumo ugdymo bei rengimo šeimai programos patvirtinimo“:

58.1.1. ne mažiau kaip po 4 val. I-II klasėse ir po 3 val. III-IV klasėse integruojama į gamtos mokslų, dorinio ugdymo, kūno kultūros pamokas. Už šią integraciją atsakingi dalykų mokytojai;

58.1.2. ne mažiau kaip po 2 val. I-IV klasėse integruojama į klasių valandėles. Už šių klasių valandėlių organizavimą, temų parinkimą atsižvelgiant į mokinių poreikius, klasių kontekstą, atsakingos klasių auklėtojai, visuomenės sveikatos priežiūros specialistė ir socialinė pedagogė:

|  |
| --- |
| ***1.Sveikatos, sveikos gyvensenos ir šeimos sampratos***  |
|  Dorinis ugdymas  | Dalykų mokytojai |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  ***2.Fizinė sveikata***  |
|  ***2.1. Fizinis aktyvumas***  |
|  Kūno kultūros  | Dalykų mokytojai |
|  NVS  |
|  Biologija  |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  ***2.2. Sveika mityba***  |
|  Biologija  | Dalykų mokytojai |
|  Technologijos  |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  **2.3. Veikla ir poilsis**  |
|  NVS  | Dalykų mokytojai |
|  IT  |
|  Biologija  |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  ***2.4 Asmens ir aplinkos švara***  |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  Gamtos mokslai  | Dalykų mokytojai |
|  Technologijos  |
|  Kūno kultūra  |
|  ***2.5. Lytinis brendimas***  |
|  Biologija | Dalykų mokytojai |
|  Dorinis ugdymas   |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  ***3. Psichikos sveikata (savivertė, emocijos ir jausmai, savitvarda, pozityvus, konstruktyvus mąstymas ir saviraiška)***  |
| Dorinis ugdymas  | Dalykų mokytojai |
|  NVS  |
|  Klasių veiklos, netradicinis ugdymas  | Klasių auklėtojai, sveikatos priežiūros specialistas |
|  ***4. Socialinė sveikata (draugystė ir meilė, atsparumas rizikingam elgesiui)***  |
| Dorinis ugdymas  | Dalykų mokytojai |
| Klasių veiklos, netradicinis ugdymas  | Klasių auklėtojai, sveikatos priežiūros specialistas |

**XI. UGDYMO DIFERENCIJAVIMAS IR INTENSYVINIMAS**

59. Diferencijavimas taikomas:

59.1. mokiniui individualiai;

59.2. mokinių grupei:

59.2.1. pasiekimų skirtumams mažinti, gabumams plėtoti, pritaikant įvairias mokymosi strategijas;

59.2.2. tam tikroms veikloms atlikti (projektiniai, tiriamieji mokinių darbai, brandos darbai, darbo grupės), kurią galima sudaryti iš mišrių arba panašių polinkių, interesų mokinių.

59.3. Mokinių perskirstymas ar priskyrimas grupei, nepažeidžiantis jų priklausymo nuolatinės klasės bendruomenei, yra laikinas – tik tam tikro dalyko pamokoms arba tik tam tikroms užduotims atlikti. Dėl pergrupavimo tikslų ir principų tariamasi su mokinių tėvais (globėjais, rūpintojais), jis neturi daryti žalos mokinio savivertei, tolesnio mokymosi galimybėms bei mokinių santykiams klasėje ir mokykloje.

59.4. Klasėje dirbantys mokytojai analizuoja, kaip ugdymo procese įgyvendinamas diferencijavimas, kaip mokiniams sekasi pasiekti dalykų Ugdymo programose numatytų pasiekimų, ir priima sprendimus dėl tolesnio ugdymo diferencijavimo. Priimant sprendimus atsižvelgiama į mokinio mokymosi motyvaciją ir ugdymo turinio pasirinkimą, individualią pažangą ir sąmoningai keliamus mokymosi tikslus.

60. Intensyvinamas dorinio ugdymo kursas įgyvendinant vidurinio ugdymo programą. Bendruosiuose ugdymo planuose dvejiems metams nustatytą dorinio ugdymo pamokų skaičių 11 – 12 kl. (gimnazijos III-IV klasėse) gimnazija skiria vieneriems metams ir dalyko bendrojoje programoje numatytus pasiekimus mokiniai pasieks per metus.

 61.Gimnazija intensyvina mokymąsi:

 61.1 per dieną dalykui (lietuvių kalba ir literatūra, istorija, gamtos mokslų dalykai, matematika, gimtoji (rusų) kalba, I-oji užsienio (anglų) kalba) mokyti skiria ne vieną, o keletą viena po kitos vykstančių pamokų, taip sudarydama sąlygas organizuoti eksperimentus gamtos mokslų pamokose, projektinius darbus, mokytis ne mokyklos aplinkoje ir/ ar vesti integruotas dalykų pamokas;

 61.2. pamokas planuojamos ne po vieną kiekvienai savaitės dienai, bet po daugiau tik keletui savaitės dienų.

**XII**. **MOKINIO INDIVIDUALAUS UGDYMO PLANO SUDARYMAS**

62. Norint padėti mokiniui sėkmingai mokytis, ugdymas individualizuojamas, sudaromas mokinio gebėjimams ir mokymosi poreikiams pritaikytas individualus ugdymosi planas, kuriuo siekiama padėti mokiniui planuoti, kaip pagal savo galias pasiekti aukštesnius ugdymo(si) pasiekimus, ugdyti(s) asmeninę atsakomybę, gebėjimus, įgyvendinti išsikeltus tikslus.

63. Mokinio individualus ugdymosi planas rengiamas ir įgyvendinamas, bendradarbiaujant mokytojams, mokiniams, mokinių tėvams (globėjams, rūpintojams) ir mokyklos vadovui ar mokyklos vadovo pavaduotojui ugdymui, skyriaus vedėjui, švietimo pagalbos specialistams.

64. Individualaus plano formą parengia direktorės sudaryta darbo grupė, remdamasi BUP nurodytais reikalavimais.

65. Individualūs ugdymo planai rengiami:

655.1 kiekvienas mokinys, besimokantis pagal vidurinio ugdymo programą, pagal mokyklos pateiktas galimybes susidaro ugdymo(si) planą dvejiems metams nurodydamas dalykus, kurių mokysis, kokiu kursu, kiek pamokų skiriama pasirinktų dalykų pasiekimams pasiekti, kokius pasirenkamuosius dalykus, dalykų modulius planuoja mokytis ir pan., pasibaigus pusmečiui mokinys savo pasirinkimus gali koreguoti;

65.2. mokiniui, kuris mokosi namie, taip pat mokiniui, atvykusiam iš užsienio, ugdymo(si) plane nurodomi planuojami mokytis dalykai, jiems skiriamas pamokų skaičius, pasiekimų patikrinimo būdai ir pan.; mokinys mokosi pagal mokyklos vadovo patvirtintą ir su vienu iš mokinio tėvų (globėjų, rūpintojų) suderintą pamokų tvarkaraštį;

65.3. mokiniui, kuris mokosi pagal pagrindinio ugdymo programos II dalį sanatorijos ar ligoninės mokyklose arba mokomas namuose, mokinio ugdymo plane numatomi mokymosi uždaviniai, apibrėžiamas sėkmės kriterijus, numatomas mokinio indėlis į mokymąsi, numatoma pagalba; mokinių individualūs ugdymo planai periodiškai peržiūrimi ir esant reikalui koreguojami;

65.4. mokiniui, turinčiam specialiųjų ugdymosi poreikių, atsižvelgus į ugdymo programą, pedagoginės psichologinės tarnybos rekomendacijas, ugdymo formą ir mokymo organizavimo būdus, mokyklos galimybes, vadovaujantis BUP nurodymais;

65.5. mokiniui besimokančiam pagal pagrindinio ugdymo programą, kurio pasiekimai žemi, arba mokiniui, kurio pasiekimai aukšti.

**XIII. GIMNAZIJOS IR MOKINIŲ TĖVŲ (GLOBĖJŲ, RŪPINTOJŲ) BENDRADARBIAVIMAS**

66. Gimnazija nuolat skatina tėvus (globėjus, rūpintojus) kartu su mokytojais ir mokiniais dalyvauti planuojant, įgyvendinant ugdymo procesą ir priimant sprendimus.

67. Mokinių tėvų (globėjų, rūpintojų) ir gimnazijos bendradarbiavimo formos:

- ne mažiau kaip keturis kartus per metus organizuojamos Tėvų dienos, visi tėvai turi galimybę gauti konsultacijas visų dalykų mokytojų ir pagalbos specialistų, bendrauti su auklėtojais ir tarpusavyje, aptariant vaikų ugdymo(-si) problemas;

- veikia tėvų komitetas, kuris priima aktualius ugdymui sprendimus, padeda modernizuoti ugdomąją aplinką, teikia siūlymus direktoriui dėl ugdymo proceso gerinimo;

- tėvai kviečiami dalyvauti visuose neformaliojo ugdymo renginiuose (šventėse, mugėje, sporto varžybose, proto mušyje, žygiuose ir kt.);

- vykdomas tėvų švietimas;

- esant reikalui tėvai kviečiami į klasių konsiliumus, vaiko gerovės komisiją, į asmeninius pokalbius, analizuojant vaiko ugdymo(-si) problemas;

- kiekvieną dieną informacija tėvams teikiama per elektroninį dienyną, esant reikalui – SMS žinute ar telefonu, tėvai nuolat informuojami apie mokykloje organizuojamą ugdymo procesą, mokymosi pasiekimus, mokymo(si) pagalbos teikimą.

**XIV. LIETUVIŲ (VALSTYBINĖS) KALBOS IR GIMTOSIOS KALBOS**

**UGDYMO ORGANIZAVIMAS**

68. Gimnazijoje mokymas vykdomas rusų mokomąja kalba.

69. Pagrindinio, vidurinio ugdymo programos vykdomos dvikalbio ugdymo būdu: rusų ir lietuvių kalba:

69.1. rusų kalbos mokoma pagal gimtosios kalbos programą;

69.2. lietuvių kalbos I-II klasėse mokoma pagal lietuvių kalbos ir literatūros programą, III-IV klasėse pagal lietuvių kalbos ir literatūros programą;

69.3. kitų dalykų mokoma derinant rusų ir lietuvių kalbas:

69.3.1. lietuvių kalba mokoma, kai einamos ugdymo programos temos iš Lietuvos istorijos ir geografijos, mokoma pilietiškumo pagrindų;

69.3.2. tėvų (globėjų, rūpintojų) pageidavimu lietuvių kalba mokoma atskirose technologijų grupėse (I-IV klasės);

69.3.3. tėvų (globėjų, rūpintojų) pritarimu atskiri neformaliojo švietimo užsiėmimai vedami kalbos atžvilgiu integruotai – rusų ir lietuvių kalbomis.

**XV. MOKINIŲ MOKYMAS NAMIE**

70. Mokinių mokymasis namie organizuojamas vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 (Žin., 2012, Nr. 114-5788), ir Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu.

71. Mokiniai namie mokomi savarankišku proceso organizavimo būdu. Mokiniui, mokomam namie, gimnazija, suderinusi su mokinio tėvais (globėjais, rūpintojais) ir atsižvelgusi į gydytojo konsultacinės komisijos rekomendacijas, parengia individualų ugdymo planą.

72. Namie mokomam mokiniui savarankišku mokymo proceso organizavimo būdu I-II klasėse skiriama 15 savaitinių pamokų, III-IV klasėse – 14. Dalį pamokų gydytojų konsultacinės komisijos leidimu mokinys gali lankyti mokykloje.

73. Suderinus su mokinio tėvais (globėjais, rūpintojais), mokyklos vadovo įsakymu mokinys gali nesimokyti menų, dailės, muzikos, technologijų ir kūno kultūros. Dienyne ir mokinio individualiame ugdymo plane prie mokinio nesimokomų dalykų įrašoma „atleista“. Dalis pamokų, gydytojo leidimu lankomų mokykloje, įrašoma į mokinio individualų ugdymo planą. Mokyklos sprendimu mokiniui, besimokančiam namuose, gali būti skiriama iki 2 papildomų pamokų per savaitę. Šias pamokas siūloma panaudoti mokyklos nuožiūra mokinio pasiekimams gerinti.

**II SKYRIUS**

**PAGRINDINIO UGDYMO PROGRAMOS II DALIES VYKDYMAS**

**I. PAGRINDINIO UGDYMO PROGRAMOS VYKDYMO BENDROSIOS NUOSTATOS**

74. Gimnazija, vykdydama pagrindinio ugdymo programą, vadovaujasi: Pagrindinio ugdymo bendrosiomis programomis, Mokymosi formų ir mokymo organizavimo tvarkos aprašu, Ugdymo programų aprašu ir kitais teisės aktais, reglamentuojančiais pagrindinio ugdymo programų vykdymą. Mokiniui gali būti sudaromos sąlygos rinktis dalykų modulius pagal polinkius ir gebėjimus, vadovaujantis Mokymosi krypčių pasirinkimo galimybių didinimo 14–19 metų mokiniams modelio aprašu, patvirtintu Lietuvos Respublikos švietimo ir mokslo ministro 2008 m. kovo 15 d. įsakymu Nr. ISAK-715 „Dėl Mokymosi krypčių pasirinkimo galimybių didinimo 14–19 metų mokiniams modelio aprašo patvirtinimo“ (toliau – Mokymosi krypčių pasirinkimo galimybių didinimo 14–19 metų mokiniams modelio aprašas).

75. Gimnazijoje gali būti skiriamas iki 3 savaičių adaptacinis laikotarpis pradedantiems mokytis pagal pagrindinio ugdymo programos antrąją dalis ir naujai atvykusiems mokiniams. Siekiant padėti mokiniams sėkmingai adaptuotis, į šią veiklą įtraukiamas klasei vadovaujantis mokytojas, mokiniai savanoriai, mokyklos švietimo pagalbos specialistai ir kt. Dalis ugdymo proceso mokslo metų pradžioje gali būti organizuojama ne pamokų forma. Per adaptacinį laikotarpį mokinių pažanga ir pasiekimai vertinami mokytis padedančiu formuojamuoju vertinimu ir/ar įrašu ,,(ne)įskaityta“.

76. Gimnazija, formuodama ir įgyvendindama mokyklos ugdymo turinį pagal pagrindinio ugdymo antrąją dalį:

76.1. iki 10 procentų dalykui skirtų pamokų organizuoja ne pamokų forma, o projektine ar kitokia mokiniams patrauklia veikla ir ne mokyklos aplinkoje. Gimnazijoje susitarta kokiomis konkrečiomis dienomis per mokslo metus bus mokomasi ne pamokų forma;

76.2. dalį mokyklos ugdymo turinio įgyvendina per pažintinei ir kultūrinei veiklai skirtą laiką;

76.3. dalykų bendrųjų programų turinį gimnazijos I–II klasėse gali skaidyti į modulius, kurių turinys ir skaičius pasirenkamas, atsižvelgiant į mokinių poreikius ir dalyko bendrojoje programoje numatytus mokinių pasiekimus; siūlo mokiniams rinktis pagilinto dalykų mokymosi programas *Neakivaizdinėje mokykloje;*

76.4. I-II-ose klasėse pagilintas matematikos, lietuvių kalbos, anglų kalbos mokymas vykdomas per mokymą laikinosiose grupėse;

76.5. sudaro sąlygas visiems I-ų klasių mokiniai rengti ilgalaikius projektus ir viešai pristatyti rezultatus; projektų temas siūlo visų dalykų mokytojai, derindami juos su mokiniais.

77. Mokiniui, kuris mokosi nuotoliniu mokymo proceso organizavimo būdu (pavienio mokymosi forma), individualiam mokymui skiriama iki 15 procentų, o tiems, kurie mokosi grupinio mokymosi forma, grupėmis – iki 40 procentų bendrųjų ugdymo planų 123 punkte nustatyto savaitinių pamokų skaičiaus.

78. Pagrindinio ugdymo programai grupinio mokymosi forma kasdieniu ar nuotoliniu mokymo proceso organizavimo būdu įgyvendinti skiriamas pamokų skaičius per dvejus metus 2017–2019 mokslo metais:

|  |  |
| --- | --- |
| **Dalykai** | **Klasės** |
| **I a** | **I b** | **I c** | **II a** | **II b** | **II c** |
| Dorinis ugdymas (katalikų /stačiatikių tikyba arba etika) | 1 | 1 | 1 | 1 | 1 | 1 |
| Gimtoji kalba (rusų) | 4 | 4 | 4 | 4 | 4 | 4 |
| Užsienio kalba (1-oji) | 3 | 3 | 3 | 3 | 3 | 3 |
| Lietuvių kalba (valstybinė) | 4 | 4 | 4 | 5 | 5 | 5 |
| Matematika | 3 | 3 | 3 | 4 | 4 | 4 |
| Biologija | 2 | 2 | 2 | 1 | 1 | 1 |
| Fizika | 2 | 2 | 2 | 2 | 2 | 2 |
| Chemija | 2 | 2 | 2 | 2 | 2 | 2 |
| Informacinės technologijos | 1 | 1 | 1 | 1 | 1 | 1 |
| Istorija  | 2 | 2 | 2 | 2 | 2 | 2 |
| Pilietiškumo pagrindai  | 1 | 1 | 1 | 1 | 1 | 1 |
| Geografija | 2 | 2 | 2 | 1 | 1 | 1 |
| Ekonomika arba ekonomika ir verslumas | - | - | - | 1 | 1 | 1 |
| Dailė | 1 | 1 | 1 | 1 | 1 | 1 |
| Muzika | 1 | 1 | 1 | 1 | 1 | 1 |
| Technologijos | 1,5 | 1,5 | 1,5 | 1 | 1 | 1 |
| Kūno kultūra | 2 | 2 | 2 | 2 | 2 | 2 |
| Žmogaus sauga  | 0,5 | 0,5 | 0,5 | - | - | - |
| Minimalus privalomų pamokų skaičius mokiniui | 33 | 33 | 33 | 33 | 33 | 33 |
| **Pasirenkamieji dalykai, dalykų moduliai**: |  |  |  |  |  |  |
| II-oji užsienio kalba (vokiečių, prancūzų) | 1/2 | 1/2 | 1/2 | 1/2 | 1/2 | 1/2 |
| Pagilinto lietuvių kalbos ir literatūros mokymo modulis | 1 | 1 | 1 | 1 | 1 | 1 |
| Pagilinto matematikos mokymo modulis | 1 | 1 | 1 | 1 | 1 | 1 |
| Pamokos mokinio ugdymo poreikiams tenkinti | 5 | 5 | 5 | 5 | 5 | 5 |
| Neformalusis vaikų švietimas | 2 | 2 | 2 | 3 | 3 | 3 |

78.1. Pagrindinio ugdymo programai grupinio mokymosi forma kasdieniu ar nuotoliniu mokymo proceso organizavimo būdu įgyvendinti skiriamas pamokų skaičius per savaitę 2017–2018, 2018–2019 mokslo metais:

|  |  |  |  |
| --- | --- | --- | --- |
|  **Klasė****Dalykai**  |  **9**  |  **10**  | **Pagrindinio ugdymo programoje (iš viso)** |
| Dorinis ugdymas (tikyba arba etika) | 1;1 | 2 |
| Gimtoji kalba (rusų) | 4;4 | 8 |
| Lietuvių kalba ir literatūra | 4;5 | 9 |
| Užsienio kalba (anglų) (1-oji) | 3;3 | 6 |
| Užsienio kalba (vokiečių, prancūzų) (2-oji) | 2;2 | 4 |
| Matematika | 3;4 | 7 |
| Informacinės technologijos | 1;1 | 2 |
| Biologija | 2;1 | 3 |
| Chemija | 2;2 | 4 |
| Fizika | 2;2 | 4 |
| Istorija | 2;2 | 4 |
| Pilietiškumo pagrindai  |  1;1 | 2 |
| Geografija | 2;1 | 3 |
| Ekonomika ir verslumas | 0;1 | 1 |
| Dailė | 1;1 | 2 |
| Muzika | 1;1 | 2 |
| Technologijos | 1,5;1 | 2,5 |
| Kūno kultūra | 2;2 | 4 |
| Žmogaus sauga | 0,5 | 0,5 |
| Minimalus pamokų skaičius mokiniui per savaitę | 33;33 | 66 |
| Pažintinė ir kultūrinė veikla  | Integruojama į ugdymo turinį |
| Pamokų, skirtų mokinio ugdymo poreikiams tenkinti, mokymosi pagalbai teikti, skaičius per savaitę | 10 |
| Neformalusis vaikų švietimas (valandų skaičius per savaitę) | 5 |

**II. MOKYMOSI PAGAL UGDYMO SRITIS ORGANIZAVIMO YPATUMAI**

79. Per visų dalykų pamokas užtikrinamas raštingumo, ypač skaitymo gebėjimų, ugdymas užduotis naudojant skaitymo ir kalbos gebėjimams ugdyti, atkreipiant dėmesį į kalbinės raiškos logiškumą, teiginių argumentavimą, nuoseklumą bei skatinant mokinius savarankiškai, rišliai ir taisyklingai reikšti mintis žodžiu ir raštu per visų dalykų pamokas.

80. Pagrindinio ugdymo programa sudaryta iš ugdymo sričių:

 81.1. Dorinis ugdymas:

81.1.1. Dorinio ugdymo dalyką (katalikų ar stačiatikių tikyba arba etikos dalyką) nuo 14 metų mokinys savarankiškai renkasi pats. Siekiant užtikrinti mokymosi tęstinumą ir nuoseklumą, etiką arba tikybą renkasi dvejiems metams (I-II klasėms).

81.2. mokykloje nesusidarius mokinių grupei, mokiniui(-iams) gali būti skiriamas savarankiškas etikos arba tikybos mokymas pagal švietimo ir mokslo ministro patvirtintą Savarankiško mokymosi tvarkos aprašą arba sudaroma laikinoji grupė iš kelių klasių mokinių;

81.3. III-oje klasėje intensyvinamas dorinio ugdymo mokymas: III-oje klasėje skiriamos dvi pamos dalykui mokytis, o IV-oje šio kurso nesimoko, t. y. dvi valandos, skirtos III- IV-ose kl., perkeliamos į III klasę.

82. Lietuvių kalba ir literatūra:

82.1. Mokykla, formuodama ugdymo turinį, siūlo:

82.1.2. mokiniams, kurie nepasiekia lietuvių kalbos ir literatūros bendrojoje programoje numatyto patenkinamo lygio, išlyginti mokymosi spragas, skiriant konsultacijas, siūlant mokymąsi laikinojoje grupėje;

82.1.3 pagilintai (diferencijuotai) mokytis lietuvių kalbos laikinojoje mobiliojoje grupėje.; I -IV klasių mokiniai bus mokomi lietuvių kalbos srautais: iš paralelinių klasių sudaromos laikinosios grupės pagal kalbos mokėjimo lygį gabumams plėtoti, skirtingoms mokymosi strategijoms įgyvendinti, bet nedarant žalos mokinio savivertei, tolesnio mokymosi galimybėms bei mokinių santykiams klasėje ir mokykloje. Išplėstinį kursą gimnazijos III–IV klasėse rekomenduojama rinktis mokiniams, kurių lietuvių kalbos pagrindinio ugdymo pasiekimų patikrinimo įvertinimai yra ne žemesni kaip šeši balai. Jei mokinys, turėdamas žemesnį įvertinimą, nori rinktis lietuvių kalbos ir literatūros išplėstinį kursą, jam sudaromos sąlygos mokymosi pasiekimams, įgytiems iki vidurinio ugdymo programos, pagerinti (pavyzdžiui, papildomi lietuvių kalbos vartojimo moduliai, konsultacijos);

 82.1.4. siūlomi moduliai:

|  |  |  |
| --- | --- | --- |
| Eil. nr.  | Klasė | Modulio pavadinimas |
| 1. | I-II | „Kūrybinis rašymas“, ,, Skaitymo gebėjimų ugdymas“ |
| 2. | III-IV | „Kalbos vartojimo, rašybos ir skyrybos įtvirtinimas“ |

Moduliai sudaro galimybes individualizuoti ugdymo turinį pagal mokinių poreikius, mokyklos specifiką.

82.2. Išplėstiniu kursu mokyti grupėje turi būti ne daugiau kaip 21 mokiniai.

83. Jei mokinys yra atvykęs iš kitos valstybės, mokyti lietuvių kalbos pagal jam sudarytą individualų ugdymo planą:

83.1. skirti papildomų pamokų, konsultacijų, išnaudojant neformaliojo švietimo, savarankiško mokymo galimybes;

83.2. mokyklos nustatytu laikotarpiu – vieną pusmetį – pasiekimus vertinti pagal individualius mokymosi pasiekimus.

84. Užsienio kalbos:

84.1 Užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos;

84.2. nuo 14 iki 16 metų mokinys tėvų (globėjų, rūpintojų) pritarimu pats gali rinktis antrąją užsienio kalbą: vokiečių ar prancūzų;

84.3. antrajai užsienio kalbai mokyti skiriamos pamokos, numatytos mokinių ugdymo poreikiams tenkinti;

84.4. pirmosios užsienio kalbos bendroji programa I-II klasėse orientuota į B1 kalbos mokėjimo lygį pagal Bendruosius Europos kalbų metmenis;

84.5. užsienio kalbos mokoma pagal kalbos mokėjimo lygį, kurį mokytojai nustatys, naudojantis Europos kalbų aplanku arba (ir) savarankiškai pasirinktais kalbų mokėjimo lygio nustatymo testais. Iš paralelinių klasių sudaromos laikinosios grupės pagal kalbos mokėjimo lygį gabumams plėtoti, skirtingoms mokymosi strategijoms įgyvendinti, bet nedarant žalos mokinio savivertei, tolesnio mokymosi galimybėms bei mokinių santykiams klasėje ir mokykloje. Užsienio kalbos siekiamas mokymosi lygis nurodomas elektroniniame dienyne;

84.6. užsienio kalbos keisti iki vidurinio ugdymo programos pradžios negalima, išskyrus numatytus Bendrųjų ugdymo planų 122.4.4 punkte atvejus;

84.7. II klasėje organizuojamas užsienio kalbų pasiekimų patikrinimas naudojantis centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą „KELTAS“);

84.8. nustačius, kad mokinio pasiekimai yra:

84.8.1. B1 lygio, pagal vidurinio ugdymo programą siūloma rinktis B2 lygio kursą;

84.8.2. A2 lygio, pagal vidurinio ugdymo programą siūloma rinktis B1 lygio kursą;

84.8.3. A1 lygio, pagal vidurinio ugdymo programą siūloma rinktis A2 lygio kursą.

84.9. III-IV klasėje skirti po 3 val. per savaitę užsienio kalbai mokyti, užtikrinanat bendrosiose programose numatytus mokinių pasiekimus;

84.10. užsienio kalbų modulių programos papildo B2, B1 arba A2 kurso programas. Mokiniai iš mokykloje siūlomų modulių programų renkasi pagal polinkius ir interesus. Vienai kalbai galima rinktis daugiau negu vieną modulio programą;

84.11. siūlomi anglų kalbos moduliai:

|  |  |  |
| --- | --- | --- |
| Eil. nr.  | Klasė | Modulio pavadinimas |
| 1. | I-II | Anglų kalbos gramatikos ypatumai |
| 2. | III | Verslo anglų kalba (BusinessEnglish) |
| 3. | IV | Ontheway to thefinalexams |

85. Matematika:

85.1. organizuojant matematikos mokymąsi, vadovaujamasi nacionalinių ir tarptautinių (PISA) mokinių pasiekimų tyrimų rezultatais ir rekomendacijomis; naudojamasi Nacionalinio egzaminų centro parengtomis matematinio raštingumo užduotimis;

85.2. stebėti mokinių matematikos pasiekimus ir, remiantis duomenimis (pavyzdžiui, standartizuotų testų rezultatais), numatyti pagalbą mokiniams (užduotis ir metodus spragoms įveikti), kurių mokymosi pasiekimai žemi;

85.3. ugdant gabius matematikai vaikus naudojamasi nacionalinių olimpiadų, konkurso „Kengūra“ užduotimis (ir sprendimų rekomendacijomis) ir kitais šaltiniais;

85.4. naudotis informacinėmis komunikacinėmis technologijomis, skaitmeninėmis mokomosiomis priemonėmis; ypač rekomenduojama naudotis atvirojo kodo dinaminės matematikos programa „GeoGebra“, apimančia geometriją, algebrą, statistiką;

 85.5. siūlomi matematikos moduliai:

|  |  |  |
| --- | --- | --- |
| Eil. nr.  | Klasė | Modulio pavadinimas |
| 1. | I | „Matematikos uždavinių įvairovė“- sunkumų turintiems mokiniams „Daugiakampiai ir jų plotai“ „Tekstinių uždavinių sprendimas“ |
| 2. | II | „Tekstinių uždavinių sprendimas“, „ Apskritimas. Taisyklingieji daugiakampiai“, „Uždavinių su netradicinė sąlygos formuluote sprendimas“ |
| 3. | III | „Matematikos uždavinių netradicinė sąlygos formuluotė“, „Apskritimas. Taisyklingieji daugiakampiai“, „Daugianariai. Aukštesniųjų laipsnių lygčių sprendimas“, „ Vektoriai ir jų taikymas uždavinių sprendimui‘‘ |
| 4. | IV | „Brandos egzamino netradicinių uždavinių sprendimas“, „Sunkesnių uždavinių sprendimas taikant išvestines“ |

86. Informacinės technologijos:

 86.1. gimnazijos I–II klasių informacinių technologijų kursą sudaro privalomoji dalis ir vienas iš pasirenkamųjų programavimo pradmenų, kompiuterinės leidybos pradmenų arba tinklalapių kūrimo pradmenų modulių. Mokykla siūlo rinktis ne mažiau kaip du modulius. Modulį renkasi mokinys;

86.2. jei mokinys, pasirinkęs išplėstinį kursą III-IV-ose kl., pagrindinėje mokykloje nesimokė pasirinkto modulio (išskyrus Duomenų bazių kūrimo ir valdymo modulį), jam sudaromos sąlygos papildomai mokytis išlyginamojo modulio temų. Išlyginamųjų modulių programos atitinka Informacinių technologijų Pagrindinio ugdymo bendrosios programos Programavimo pradmenų, Kompiuterinės leidybos pradmenų arba Tinklalapių kūrimo pradmenų modulių programas.

87. Socialinis ugdymas:

87.1. Per socialinių mokslų pamokas mokymąsis grindžiamas tiriamojo pobūdžio metodais, diskusijomis, bendradarbiavimu savarankiškai atliekamu darbu ir informacinėmis komunikacinėmis technologijomis;

87.2. siekiant gerinti gimtojo krašto (pavyzdžiui, rajono savivaldybės, gyvenvietės ir kt.) ir Lietuvos valstybės pažinimą, atsižvelgiant į esamas galimybes, dalį istorijos ir geografijos pamokų organizuojama netradicinėse aplinkose (muziejuose, lankytinose istorinėse vietose, vietos savivaldos institucijose, saugomų teritorijų lankytojų centruose), naudojamasi virtualiosiomis mokymosi aplinkomis;

87.3. Laisvės kovų istorijos mokyti ne mažiau kaip 18 pamokų, integruojant temas į istorijos ir pilietiškumo pagrindų pamokas.

87.4. mokyklos formuojamas socialinių mokslų ugdymo turinys teikti galimybę:

87.4.1. mokiniams rinktis pasirenkamuosius dalykus: ekonomiką ir verslumą;

87.5. integruotai mokyti istorijos ir pilietiškumo pagrindų dalį pasiekimų įgyjant per dalyko pamokas, o kitą dalį – per projektinę ar kitokią veiklą (pilietiškumo akcijas ir pan.);

 87.6. į istorijos, geografijos, pilietiškumo ugdymo pagrindų dalykų turinį integruojama: Lietuvos ir pasaulio realijos, kurios nuolat ir sistemingai atskleidžiamos ir aptariamos su mokiniais, nacionalinio saugumo ir gynybos pagrindų temos, tokias kaip: nacionalinio saugumo samprata ir sistema Lietuvos Respublikoje; rizikos veiksnių, grėsmių ir pavojų analizė; Lietuvos gynybos politika; informaciniai ir kibernetiniai karai: tikslai, metodai, instrumentai; Lietuvos Respublikos nacionalinio saugumo pagrindų įstatymas ir kiti įgyvendinamieji gynybos ir kovos su korupcija sričių teisės aktai, ir kitos panašios temos;

 87.7. siūlomi moduliai:

|  |  |  |
| --- | --- | --- |
| Eil. nr.  | Klasė | Pasirenkamųjų dalykų /Modulio pavadinimas |
| 1. | III-IV | Teisės pagrindai, Ugdymas karjerai, „Darbas su istorijos šaltiniais ir pasiruošimas egzaminui“ |

 88. Gamtamokslinis ugdymas:

 88.1.Gamtos mokslų mokymasis grindžiamas realiais arba virtualiais gamtamoksliniais gamtos reiškinių, procesų, objektų tyrimais, skiriant dėmesį dinamiškos tikrovės problemoms atpažinti ir spręsti, pirmiausia – lokaliu, vietos aplinkos ir bendruomenės lygmeniu, o įgijus patirties – Lietuvos ir globaliu lygmeniu. Gamtamoksliniai tyrimai atliekami stebint, analizuojant, eksperimentuojant, modeliuojant ar vykdant kitas praktines veiklas. Skatinamas mokinių bendradarbiavimas ir (ar) komandinis darbas;

88.2. atliekant gamtamokslinius tyrimus naudojamasi turimomis mokyklinėmis priemonėmis, taip pat lengvai buityje ir gamtoje randamomis ir (ar) pasigaminamomis priemonėmis, kilnojamosiomis ir virtualiosiomis laboratorijomis, edukacinėmis erdvėmis ir mokymosi ištekliais už mokyklos ribų (mokslo parkų, universitetų, verslo įmonių laboratorijos, nacionaliniai parkai ir kt.);

88.3. gimnazijoje mokymosi aplinka pritaikoma eksperimentiniams ir praktiniams įgūdžiams ugdyti. Dvi gamtos mokslų pamokas gali būti organizuojamos viena po kitos, sudarant galimybes atlikti ilgiau trunkančius eksperimentinius darbus ar projektus. Eksperimentinių ir praktinių darbų metu klasė gali būti dalijama į grupes;

88.4. eksperimentiniams ir praktiniams įgūdžiams ugdyti skiriamos ne mažiau kaip 30–40 procentų dalykui skirtų pamokų per mokslo metus.

88.5. gamtamoksliniams pasiekimams gerinti, kad būtų geriau suprantamos visuomenės raidos tendencijos, mokslo ir technologijų pažanga ir inovacijų vaidmuo, mokiniams siūlomi pasirenkamieji dalykai ir neformaliojo švietimo veiklos:

|  |  |  |
| --- | --- | --- |
| Eil. nr.  | Klasė | Pasirenkamojo dalyko/Modulio pavadinimas |
| 1. | I-II |  Fizikos modulis „ Pagalba gabiems moksleiviams“ Neakivaizdinė jaunųjų fizikų mokykla |
| 2. | III-IV | Fizikos modulis „ Pagalba itin gabiems mokiniams“ Fizikos modulis “Fizikos uždavinių sprendimo praktikumas” „Biologijos praktikumas“Chemijos modulis |

89. Meninis ugdymas:

89.1. Meninio ugdymo dalykus sudaro dailės, muzikos ir pasirenkamieji teatro, fotografijos, dailės, grafinio dizaino dalykai, dailės ir fotografijos integruotas kursas;

89.2. menų dalykų mokymą galima integruoti į neformaliojo švietimo programas, organizuoti ir kitose erdvėse – kultūros įstaigose, netradicinėje aplinkoje, gamtoje ir kt.

90. Technologijos:

90.1. Mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso. Jis organizuojamas per ekskursijas ir susitikimus – mokykla turi bendradarbiavimo sutartį su Vilniaus technologijų ir verslo profesinio mokymo centru (kodas 300039885);

90.2. baigę integruoto technologijų kurso programą, pagal savo interesus ir polinkius mokiniai renkasi vieną iš privalomų technologijų programų: tekstilės, konstrukcinių medžiagų, gaminių dizaino ir technologijų. Mokiniai gali keisti pasirinktą technologijų programą į kitą dėstomą mokykloje pasibaigus II arba III trimestrui I-oje klasėje arba pasibaigus trimestrui II-oje klasėje;

90.3. III-IV-ųjų klasių mokiniams siūlomos programos: taikomasis menas, dailieji amatai ir dizaino technologijos bei statyba ir medžio apdirbimas;

90.3.1.statybos ir medžio apdirbimo programa III-IV-oje klasėje įgyvendinama bendradarbiaujant su profesinio mokymo įstaiga, o jai įgyvendinti naudojamasi profesinio mokymo įstaigos baze;

90.4.pasirinktą III-oje klasėje technologijų programą keisti galima pasibaigus pusmečiui, IV-oje klasėje programos keisti negalima.

91. Kūno kultūra:

91.1. organizuojant kūno kultūros pamokas patalpose, atsižvelgiama į Higienos normos reikalavimus;

91.2. kūno kultūros pasiekimai vertinami pažymiais;

91.3. specialiosios medicininės fizinio pajėgumo grupės organizuojamos taip:

91.3.1. mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas;

91.3.2. tėvų (globėjų) pageidavimu mokiniai gali lankyti sveikatos grupes ne mokykloje;

91.3.3. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, siūlo kitą veiklą.: stalo žaidimus, šaškes, šachmatus, veiklą bibliotekoje, konsultacijas, socialinę veiklą ir pan.;

91.4. Parengiamosios medicininės fizinio pajėgumo grupės mokiniams krūvis ir pratimai skiriami atsižvelgus į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas taiko alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas.

91.5. Kūno kultūrai I-II-ose klasėse skiriamos 2 valandos per savaitę, sudarytos sąlygos visiems mokiniams papildomai rinktis jų pomėgius atitinkančias aktyvaus judėjimo pratybas: šokio, teniso, krepšinio, futbolo per neformaliojo švietimo veiklą mokykloje ar kitoje neformaliojo vaikų švietimo įstaigoje. Kūno kultūros mokytojai tvarko mokinių, lankančių šias pratybas, apskaitą.

91.6.Kūno kultūrai mokyti I-II-oje klasėje sudaromos atskiros mergaičių ir berniukų grupės iš paralelių ar gretimų klasių mokinių (pvz., viena mergaičių grupė iš II a ir II b kl.).

91.7. III-IV-ose klasėse mokinys renkasi bendrąją kūno kultūrą, futbolą, tinklinį arba šokius.

92. Žmogaus sauga:

92.1. Žmogaus saugos ugdymas organizuojamas vadovaujantis Žmogaus saugos ugdymo bendrąja programa, patvirtinta Lietuvos Respublikos švietimo ir mokslo ministro 2012 m. liepos 18 d. įsakymu Nr. V-1159 (Žin., 2012, Nr. 89-4668).

93. Sveikatos ugdymas:

93.1. Mokykla, organizuodama sveikatos ugdymą, vadovaujasi Sveikatos ugdymo bendrąja programa, patvirtinta Lietuvos Respublikos švietimo ir mokslo ministro 2012 m. rugpjūčio 31 d. įsakymu Nr. V-1290 (Žin., 2012, Nr. 105-5347) ir „Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941„Dėl Sveikatos ir lytiškumo ugdymo bei rengimo šeimai programos patvirtinimo“

94. Ugdymas karjerai:

94.1. Mokykla, organizuodama ugdymą karjerai, vadovaujasi Ugdymo karjerai programa,patvirtinta Lietuvos Respublikos švietimo ir mokslo ministro 2014m. sausio 15d. Įsakymu Nr. V-72 „Dėl Ugdymo karjerai programos patvirtinimo“.

95. Prevencinių programų įgyvendinimas:

95.1. mokykla įgyvendina „Alkoholio, tabako ir kitų psichiką veikiančių medžiagų vartojimo prevencijos programą“, patvirtintą Lietuvos Respublikos švietimo ir mokslo ministro 2006 m. kovo 17 d. įsakymu Nr. ISAK-494;

95.2. prevencinės programos įgyvendinamos integruotai į visų dalykų mokymą, į auklėjamąją veiklą ir į neformalųjį ugdymą, į mokyklos gyvenimą.

96. Klasės dalijamos į grupes:

96.1. doriniam ugdymui, jei vienos klasės mokiniai ar jų tėvai (globėjai) yra parinkę tikybą (katalikų ar stačiatikių) ir etiką;

96.2. informacinėms technologijoms ir technologijoms. Mokinių dalijimas į grupes priklauso nuo darbo vietų kabinetuose skaičiaus ir įrangos (Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 (Žin., 2011, Nr. 103-485831).

 97. Laikinosios (mobiliosios) grupės dydis pagal skirtas mokymo lėšas – nuo 11 iki 32 mokinių grupėje; chemijai mokyti – nuo 7 mokinių. Nesant galimybių sudaryti mobiliosios grupės, mokiniai mokosi savarankiškai švietimo ir mokslo ministro nustatyta tvarka. Mokinių laikinosios grupės sudaromos:

97.1. grupinėms konsultacijoms ar kitai ugdymo veiklai (mokiniams, turintiems mokymosi sunkumų ar pagilintam mokymui);

97.2. specialiajai pedagoginei pagalbai teikti;

97.3. kitais atvejais, esant būtinybei tenkinti mokinių ugdymosi poreikius, jei mokykla turės mokymo lėšų.

**III SKYRIUS**

**VIDURINIO UGDYMO PROGRAMOS VYKDYMAS**

**I. VIDURINIO UGDYMO PROGRAMOS VYKDYMO BENDROSIOS NUOSTATOS**

98.Gimnazija, vykdydama vidurinio ugdymo programą, vadovaujasi Vidurinio ugdymo bendrosiomis programomis. Ugdymas organizuojamas, vadovaujantis Vidurinio ugdymo programos aprašu, patvirtintu Lietuvos Respublikos švietimo ir mokslo ministro 2006 m. birželio 30 d. įsakymu Nr. ISAK-1387 „Dėl Vidurinio ugdymo programos aprašo patvirtinimo“, mokymosi formų aprašu, bendraisiais ugdymo planais, gali būti atsižvelgiama į Mokymosi krypčių pasirinkimo galimybių didinimo 14–19 metų mokiniams modelio aprašą.

99. Mokiniui gimnazija sudaro sąlygas pasirengti individualų ugdymo planą, vadovaujantis Vidurinio ugdymo programų aprašu. Gimnazija sudaro sąlygas mokiniui pagal susidarytą individualų ugdymo planą pagilinti pasirinktų sričių, dalykų kompetencijas, pasirengti laikyti brandos egzaminus ir pasiruošti tęsti mokymąsi. Gimnazijoje nustatyta pasirinktų individualaus ugdymo plano dalykų, dalyko programos kurso keitimo tvarka.

100. Gimnazija, formuodama ir įgyvendindama mokyklos ugdymo turinį pagal vidurinio ugdymo bendrąsias programas:

100.1. organizuoja dalykams mokytis laikinąsias grupes;

100.2. siūlo mokiniams rinktis jų polinkius ir interesus atitinkančius pasirenkamuosius dalykus, dalykų modulius: antroji užsienio kalba (vokiečių, prancūzų), ekonomika ir verslumas, braižyba, įvairių dalykų moduliai, ugdymo karjeros modulis;

100.3. siūlomos sporto šakos: tinklinis, krepšinis, futbolas, šokiai;

100.4. sudaro sąlygas savanoriškai užsiimti socialine ar kita visuomenei naudinga veikla;

100.5. į vidurinio ugdymo dalykų turinį integruojama Žmogaus saugos ugdymo bendroji programa;

100.6. supažindina su profesinės veiklos įvairove ir rinkimosi galimybėmis, padeda planuoti savo tolesnį mokymąsi ir darbinę veiklą (t. y. karjerą).

100.7. siūlo visiems III-ių klasių mokiniams rengti ir įgyvendinti projektus;

100.8. sudaro sąlygas rengti brandos darbą.

101. Vidurinio ugdymo programai grupinio mokymosi forma kasdieniu ar nuotoliniu mokymo proceso organizavimo būdu įgyvendinti skiriamų pamokų skaičius per savaitę ir per dvejus metus:

|  |  |
| --- | --- |
| **Dalykai** | **Klasės** |
| **11 klasė** | **12 klasė** |
| **Dorinis ugdymas:** | 2B | - |
| Tikyba (katalikų, stačiatikių) |  |  |
| Etika |  |  |
| Gimtoji kalba (rusų) | 4B / 5A | 4B / 5A |
| Lietuvių kalba ir literatūra | 5B / 6A | 6B / 7A |
| Užsienio kalba (anglų) | 3B1 / 3B2 | 3B1 / 3B2 |
| **Socialinis ugdymas:** |  |  |
| Istorija | 2B / 3A | 2B / 3A |
| Geografija | 2B / 3A | 2B / 3A |
| Matematika | 3B / 4A | 3B / 5A |
| Informacinės technologijos | 1B / 2A | 1B / 2A |
| **Gamtamokslinis ugdymas:** |  |  |
| Biologija | 2B / 3A | 2B / 3A |
| Fizika | 2B / 4A | 2B / 3A |
| Chemija | 2B / 3A | 2B / 3A |
| **Menai ir technologijos:** |  |  |
| Statyba ir medžio apdirbimas | 2B | 2B |
| Intergruotas fotografijos ir grafinio dizaino kursas | 2B | 2B |
| Dailė | 2B | 2B |
| Fotogafija | 2B | 2B |
| Grafinis dizainas | 2B | 2B |
| Taikomasis menas, amatai ir dizainas | 2B | 2B |
| **Kūno kultūra:** |  |  |
| Bendroji kūno kultūra | 2B | 2B |
| Pasirinkta sporto šaka (futbolas, krepšinis, šokiai) | 2B | 2B |
| Žmogaus sauga (integruojama į ugdymo turinį) | 0,5 | 0,5 |
| **Pasirenkamieji dalykai, dalykų moduliai:** |  |  |
| II užsienio kalba (prancūzų / vokiečių) | 2 A1 | 2 A1 |
| Ekonomika ir verslumas | 2B | 2B |
| Matematikos moduliai | 1 | 1 |
| Fizikos moduliai | 1 | 1 |
| Lietuvių kalbos moduliai | 1 | 1 |
| Užsienio kalbos (anglų) moduliai | 1 | 1 |
| Projektinė veikla | 0,5 |  |
| Brandos darbas | 0,5 |  |
| Minimalus privalomų pamokų skaičius mokiniui | 31,5 | 31,5 |
| Pamokos mokinio ugdymo poreikiams tenkinti | 12 | 12 |
| Neformalusis vaikų švietimas klasei | 3 | 3 |
| Maksimalus klasei skiriamų pamokų skaičius per savaitę vidurinio ugdymo programai įgyvendinti | 54 | 54 |

**IV SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

**I. BENDROSIOS NUOSTATOS**

102. Mokykla sudaro sąlygas mokiniui, turinčiam specialiųjų ugdymosi poreikių, gauti kokybišką ir poreikius atitinkantį ugdymą bei būtiną švietimo pagalbą.

103. Mokykla mokinio, turinčio specialiųjų ugdymosi poreikių, ugdymą organizuoja vadovaudamasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 (Žin., 2011, Nr. 122-5771) ir šio skyriaus nuostatomis, ir atsižvelgia į:

103.1. formaliojo švietimo programą;

103.2. mokymosi formą ir mokymo proceso organizavimo būdą;

 103.3. individualizuoto ugdymo ir švietimo pagalbos reikmę, vykdydama švietimo pagalbos specialistų, mokyklos vaiko gerovės komisijos, pedagoginių psichologinių ar švietimo pagalbos tarnybų rekomendacijas;

103.4. gimnazijos galimybes (specialistų komanda, mokymo(si) aplinkos, mokymo ir švietimo pagalbos lėšos).

105. Mokykla sudaromame mokinio individualiame ugdymo plane, atsižvelgusi į mokinio, turinčio specialiųjų ugdymosi poreikių, mokymosi formą ir bendradarbiaudama su mokiniu ir (ar) jo tėvais (globėjais, rūpintojais), švietimo pagalbos specialistais:

105.1. išlaiko mokiniui Bendruosiuose ugdymo planuose nurodytą minimalų pamokų skaičių pagrindinio ir vidurinio ugdymo programoms įgyvendinti;

105.2. vadovaujasi BUP pagrindinio ir vidurinio ugdymo dalykų programoms įgyvendinti skiriamų savaitinių pamokų skaičiumi, nurodytu BUP 124,143;

105.3. užtikrina ugdymo nuoseklumą, tęstinumą;

104. Švietimo pagalba mokiniams teikiama, vadovaujantis V*ilniaus Sofijos Kovalevskajos gimnazijos švietimo pagalbos mokiniui teikimo tvarka.*

105. Specialioji pedagoginė pagalba teikiama pamokų metu.

106. Gimnazija dėl objektyvių priežasčių negalinti teikti ugdymo, tenkinančio mokinio specialiuosius ugdymosi poreikius, ir būtinos švietimo pagalbos, mokiniui siūlo kitokią pagalbą, padedančią mokytis, teisės aktų nustatyta tvarka, padeda rasti kitą mokyklą, galinčią tenkinti mokinio specialiuosius ugdymosi poreikius, pagalbos ir paslaugų reikmes ugdymo procese.

**II. MOKINIŲ, TURINČIŲ SPECIALIŲJŲ UGDYMOSI POREIKIŲ,**

**PAŽANGOS IR PASIEKIMŲ VERTINIMAS**

107. Mokinio, kuris mokosi pagal bendrojo ugdymo programą, mokymosi pasiekimai ir pažanga vertinami pagal bendrosiose programose numatytus pasiekimus ir vadovaujantis Bendrųjų ugdymo planų 44–55 punktų nuostatomis.

108. Mokinio, kuris mokosi pagal bendrojo ugdymo dalykų pritaikytą programą, mokymosi pažanga ir pasiekimai ugdymo procese vertinami pagal šioje programoje numatytus pasiekimus, vertinimo kriterijai aptariami su mokiniu, jo tėvais (globėjais, rūpintojais), švietimo pagalbą teikiančiais specialistais, susitariama, kokiais aspektais bus pritaikomas mokinio pasiekimų vertinimas ir pa(si)tikrinimų būdai, kaip jie derės su Bendrosiose programose numatytais pasiekimų lygiais.

**III. SPECIALIOSIOS PEDAGOGINĖS IR SPECIALIOSIOS PAGALBOS MOKINIAMS TEIKIMAS**

109. Specialiosios pedagoginės ir specialiosios pagalbos paskirtis – didinti ugdymo veiksmingumą.

110. Specialioji pedagoginė ir specialioji pagalbosteikiamos vadovaujantis Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

 111. Gimnazija specialiąją pedagoginę ir specialiąją pagalbą mokiniui teikia vadovaudamasi teisės aktais ir įgyvendindama pedagoginės psichologinės ar švietimo pagalbos tarnybos ir mokyklos vaiko gerovės komisijos rekomendacijas. Pagalbos teikimą koordinuoja Pagalbos ir neformaliojo ugdymo skyriaus specialistai.

**IV. MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMAS NAMIE**

112. Mokinio, turinčio specialiųjų ugdymosi poreikių, mokymą namie savarankišku proceso organizavimo būdu organizuoja mokykla, pagal Vaiko gerovės komisijos ar pedagoginės psichologinės tarnybos, gydytojų rekomendacijas sudariusi individualų ugdymo planą mokymosi namie laikotarpiui.

113. Mokiniui, kuris mokosi pagal pritaikytą bendrojo ugdymo programą, mokyti namie mokykla skiria pamokų vadovaudamasi Bendrųjų ugdymo planų 107–110 ir 124, 143 punktais, 1 ar 2 pamokos gali būti skiriamos specialiosioms pamokoms ar specialiosioms pratyboms, o mokiniui, kuris mokosi tautinės mažumos kalba, – 2 papildomos valandos lietuvių kalbai ir literatūrai mokyti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suderinta

Vilniaus miesto savivaldybės administracijos

Švietimo, kultūros ir sporto departamento

Bendrojo ugdymo skyriaus vedėjas

2017-08 -31 įsakymu Nr. A15-1948/17-(2.1.4-KS1)

„Dėl bendrojo ugdymo mokyklų ugdymo planų derinimo“